**Informatīvais ziņojums**

**„Par republikas pilsētas nozīmes maršrutos 2015.gadā papildu nepieciešamo finansējumu sabiedriskā transporta pakalpojumu sniegšanai”**

Atbilstoši Ministru kabineta 2015.gada 28.jūlija noteikumu Nr.435[[1]](#footnote-1) „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk tekstā – Ministru kabineta noteikumi Nr.435) 2.3.apakšpunktam pārvadātajam kompensē zaudējumus par tādu pasažieru pārvadāšanu, kuriem noteikti braukšanas maksas atvieglojumi saskaņā ar normatīvajiem aktiem par pasažieru kategorijām, kuras tiesīgas izmantot braukšanas maksas atvieglojumus.

Invaliditātes likuma 12.panta pirmās daļas 7.punkts paredz, ka personām ar I vai II invaliditātes grupu, personām līdz 18 gadu vecumam ar invaliditāti un personai, kas pavada personu ar I invaliditātes grupu vai personu līdz 18 gadu vecumam ar invaliditāti, jānodrošina tiesības **par valsts budžeta līdzekļiem bez maksas** izmantot Latvijas Republikas teritorijā visu veidu sabiedrisko transportu, izņemot aviotransportu, taksometrus un pasažieru pārvadājumus pa iekšējiem ūdeņiem.

Saskaņā ar Ministru kabineta 2009.gada 4.augusta noteikumu Nr.872 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos” 5.punktu ir noteikts, ka personām ar I vai II invaliditātes grupu un personām līdz 18 gadu vecumam ar invaliditāti, uzrādot invaliditātes apliecību, kā arī personai, kas pavada personu ar I invaliditātes grupu vai personu līdz 18 gadu vecumam ar invaliditāti (turpmāk tekstā – personas ar invaliditāti), ir tiesības bez maksas izmantot sabiedrisko transportlīdzekli, kas pārvadā pasažierus pilsētas nozīmes un reģionālās nozīmes maršrutā.

Ievērojot Ministru kabineta noteikumu Nr.435 3.punktā noteikto, par zaudējumiem par tādu pasažieru pārvadāšanu, kuriem braukšanas maksas atvieglojumi noteikti saskaņā ar normatīvajiem aktiem vai tos noteikusi pašvaldība, uzskata no pasažiera nesaņemto braukšanas maksu par sniegtajiem sabiedriskā transporta pakalpojumiem.

Tādējādi, pamatojoties uz Ministru kabineta noteikumu Nr.435 6.3.apakšpunktu, no valsts budžeta programmas 31.00.00 “Sabiedriskais transports” šim mērķim paredzētajiem līdzekļiem pārvadātājiem kompensē zaudējumus par personu ar invaliditāti pārvadāšanu pilsētas nozīmes maršrutos.

**2015.gadā aprēķinātie zaudējumi**

**republikas pilsētas nozīmes maršrutos**

Atbilstoši likumam „Par valsts budžetu 2015.gadam” un ievērojot Sabiedriskā transporta pakalpojumu likumu un Ministru kabineta noteikumus Nr.435 un Sabiedriskā transporta padomes pieņemtos lēmumus, sabiedriskā transporta pakalpojumu sniegšanai republikas pilsētas nozīmes pārvadājumiem ir paredzēts šāds finansējums:

* valsts budžeta programmas 31.00.00 „Sabiedriskais transports” apakšprogrammas 31.06.00 „Dotācija zaudējumu segšanai sabiedriskā transporta pakalpojumu sniedzējiem” 2015.gadam apropriācijā ir paredzēta dotācija **1 662 896 *euro***;
* valsts budžeta programmas 31.00.00 „Sabiedriskais transports” apakšprogrammas 31.07.00 „Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” apropriācijā ir paredzēta dotācija **6 216 130 *euro***.

Saskaņā ar republikas pilsētu pašvaldību sniegto informāciju par sabiedriskā transporta pakalpojumu sniegšanā radītiem zaudējumiem 2015.gada 1.pusgadā ir aprēķināts, ka no valsts budžeta kompensējami:

* no apakšprogrammas 31.06.00 „Dotācija zaudējumu segšanai sabiedriskā transporta pakalpojumu sniedzējiem” par zaudējumiem maršrutos, kas iziet ārpus pilsētas administratīvās teritorijas vairāk kā 30%, 525 810 *euro*.
* no apakšprogrammas 31.07.00 „Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” par personu ar invaliditāti pārvadāšanu 4 249 810 *euro.*

Detalizēts nepieciešamā valsts budžeta finansējuma un aprēķināto zaudējumu apmērs norādīts tabulā Nr.1.

Pamatojoties uz 2015.gada 1.pusgada rezultātiem tiek prognozēts, ka kopējais no valsts budžeta kompensējamais zaudējumu apmērs par zaudējumiem maršrutos, kas iziet ārpus pilsētas administratīvās teritorijas vairāk kā 30%, sastādīs **1 247 172 *euro***, savukārt par personu ar invaliditāti pārvadāšanu nepieciešamais finansējums sastādīs **8 803 342 *euro***.

Izmaiņas finansējumā starp valsts budžeta programmas 31.00.00 „Sabiedriskais transports” apakšprogrammām ir saistītas ar atsevišķu republikas pilsētu pašvaldību pieņemtajām izmaiņām braukšanas maksā (tarifos), kas kopumā ir palielinājušas kopējos ieņēmumus attiecībā uz maršrutiem, kuri iziet ārpus pilsētas administratīvās robežas vairāk kā 30%, līdz ar to samazinot kopējos kompensējamos zaudējumus. Tādējādi finanšu līdzekļi, kas tiek ieekonomēti apakšprogrammā 31.06.00 „Dotācija zaudējumu segšanai sabiedriskā transporta pakalpojumu sniedzējiem” tiks novirzīti zaudējumu kompensēšanai par personu ar invaliditāti pārvadāšanu.

Tabula Nr.1

Valsts budžetā piešķirtais un nepieciešamais finansējums republikas pilsētu pārvadājumu nodrošināšanai 2015.gadā, *euro*

|  |  |  |  |  |
| --- | --- | --- | --- | --- |
| Finansējuma mērķis | Valsts budžetā piešķirtais finansējums 2015.gadam | Aprēķinātie zaudējumi par 2015.gada 1.pusgadu | Prognozētie kompensējamie zaudējumi 2015.gadā | **Nepieciešamais finansējums** |
|  | A | B | C | **D=(A-C)** |
| Zaudējumu maršrutos, kas iziet ārpus pilsētas teritorijas administratīvas teritorijas vairāk kā 30%, kompensēšana (no 31.06. apakšprogramma) | 1 662 896 | 525 810 | 1 247 172 | 415 724 |
| Zaudējumu kompensēšana par personu ar invaliditāti pārvadāšanu pilsētas maršrutos (no 31.07. apakšprogramma) | 6 216 130 | 4 249 810 | 8 803 342 | -2 587 212 |
| **Pavisam kopā:** | **7 879 026** | **4 775 620** | **10 050 514** | **-2 171 488** |

**Papildu nepieciešamā valsts budžeta finansējuma pamatojums**

Kopējais papildu nepieciešamā valsts budžeta finansējums 2015.gadā republikas pilsētas pārvadājumos 2 171 488 *euro* apmērā ir saistīts ar personu ar invaliditāti pārvadāšanu.

Nepieciešamā finansējuma palielinājums ir radies uz sekojošiem apsvērumiem:

1. Personu ar invaliditāti braucienu skaita pieaugums 2015.gadā. Saskaņā ar 2015.gada 1.pusgada faktiskajiem rezultātiem ir konstatēts, ka 2015.gada 1.pusgadā salīdzinot ar 2014.gada to pašu periodu personu ar invaliditāti braucienu skaits ir pieaudzis par 5.93%. Būtiskākais braucienu skaita pieaugums ir bijis Rīgas pilsētā (10.08% jeb 323 299 braucieni); Jūrmalas pilsētā (8.87% jeb 6 695 braucieni) un Ventspils pilsētā (4.45% jeb 7 532 braucieni).

Personu ar invaliditāti braucienu skaita izmaiņas pamato ne tikai vispārējas pasažieru skaita izmaiņas reģionālās nozīmes pārvadājumos, atbilstoši kurām tiek novērots, ka daļa iedzīvotāju ir mainījušas dzīvesvietu no perifērijas uz lielākām pilsētām, ievērojot darba vietu nodrošinājumu, bet arī kopējo personu ar invaliditāti pieaugumu. Saskaņā ar Veselības un darbspēju ekspertīzes ārstu valsts komisijas datiem republikas pilsētās uz 2015.gada 1.janvāri ir reģistrētas 50 848 personas ar I vai II invaliditātes grupu un 3 623 personas līdz 18 gadu vecumam ar invaliditāti, kas, salīdzinot ar 2013.gada septembrī reģistrēto personu skaitu, attiecīgi ir par 4.18 % un 5.20% vairāk.

Vienlaikus, analizējot personu ar invaliditāti pieaugumu Rīgas pilsētas sabiedriskajā transportā, tika konstatēts, ka 2015.gadā ir samazinājies papīra biļešu īpatsvars no kopējā pārvadāto personu ar invaliditāti skaita, proti, no 20,4% janvārī līdz 14.5% maijā, līdz ar to būtiski ir palielinājusies braucienu reģistrēšana elektroniskajā norēķinu sistēmā, 2015.gadā pārsniedzot 500 tūkst. validāciju mēnesī, kas nodrošina datu ticamību.

1. Rīgas pilsētas pašvaldība no 2015.gada 1.februāra un Liepājas pilsētas pašvaldība no 2015.gada 1.jūnija ir paaugstinājusi braukšanas maksu (tarifu) pilsētas administratīvajā teritorijā, kas attiecīgi ir pieaugusi Rīgas pilsētā no 0.60 *euro* (ar PVN) uz 1.15 *euro* (ar PVN) jeb par 91.67% un Liepājas pilsētā no 0.57 *euro* (ar PVN) uz 0.70 *euro* (ar PVN) jeb par 22.81%.

Informatīvā ziņojuma 1. attēlā ir atspoguļotas Rīgas un Liepājas pilsētu personu ar invaliditāti skaita un aprēķināto zaudējumu izmaiņas laika periodā no 2014.gada janvāra līdz 2015.gada jūnijam.

1.attēls

Atbilstoši 2015.gada 1.pusgada faktiskajiem rezultātiem Rīgas un Liepājas pilsētās tiek prognozēts, ka piešķirtā finansējuma 2015.gadam minētajās pilsētās netiks kompensēti 2 141 289 EUR.

Sagatavojot valsts budžeta pieprasījumu sabiedriskā transporta pakalpojumu nodrošināšanai 2015.gadam, Rīgas un Liepājas pašvaldības nebija informējušas par plānotajām izmaiņām braukšanas maksā (tarifos) 2015.gadā, līdz ar to 2015.gadam finansējums par personu ar invaliditāti tika paredzēts 2014.gada apmērā.

Pamatojoties uz Ministru kabineta noteikumu Nr.435 3.punktā noteikto regulējumu – ka par zaudējumiem ir uzskatāma no pasažiera nesaņemtā braukšanas maksa par sniegtajiem sabiedriskā transporta pakalpojumiem, tad neatkarīgi no tā, kāda ir noteiktā maksa par sabiedriskā transporta pakalpojumu, no valsts budžeta ir jākompensē minēto personu pārvietošanās.

Turklāt Satiksmes ministrijas un Latvijas Pašvaldību savienības sarunās, kas notika 2015.gada 19.augustā, puses vienojās aicināt republikas nozīmes pilsētu pašvaldības informēt Satiksmes ministriju, ja tās plāno veikt pārvadājumu tarifu izmaiņas, lai būtu iespējams savlaicīgi aprēķināt ietekmi uz valsts budžeta dotāciju, izņemot gadījumos, ja tarifu pieaugumu veicina valsts nodokļu politikas izmaiņas.

Līdz ar to Satiksmes ministrija lūdz piešķirt Satiksmes ministrijai papildus 2015.gada finansējumam sabiedriskā transporta pakalpojumu sniegšanai **2 171 488 *euro* no līdzekļiem neparedzētiem gadījumiem**, lai nodrošinātu normatīvajos aktos noteikto zaudējumu kompensēšanu par personu ar invaliditāti pārvadāšanu republikas pilsētās.

Satiksmes ministrs A.Matīss

Vīza: valsts sekretārs K.Ozoliņš

10.09.2015.

1 260

Ozolniece 67028036

Inita.ozolniece@sam.gov.lv

Grīviņa 67686486

Kristina.grivina@atd.lv

1. MK noteikumi Nr.435 ir stājušies spēkā 2015.gada 12.augustā. Iepriekš zaudējumu kompensēšanas kārtību noteica Ministru kabineta 2012.gada 15.maija noteikumi Nr.341 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” [↑](#footnote-ref-1)